1. ------IND- 2021 0030 F-- SK- ------ 20210129 --- --- PROJET

Verzia z 18. novembra 2020

|  |
| --- |
| FRANCÚZSKA REPUBLIKA |
|  |  |  |
| Ministerstvo hospodárstva, financií a obnovy |
|  |  |  |
|  |  |  |

Nariadenie č. 2020-... z ........ 2020

o podmienkach používania výrazov „repasovaný“ a „repasovaný výrobok“

NOR: […]

***Dotknutá verejnosť:*** *predajcovia výrobkov uvádzaných na trh vrátane tovaru ponúkaného na predaj prostredníctvom online rozhrania,*

***Predmet:*** *podmienky používania výrazov „repasovaný“ a „repasovaný výrobok“,*

***Dátum nadobudnutia účinnosti:***

***Oznámenie:*** *Týmto nariadením sa určujú podmienky uplatňovania článku L. 122-21-1 spotrebiteľského zákonníka, ktorým sa ustanovuje právny rámec na používanie výrazov „repasovaný“ a „repasovaný výrobok“. V tejto súvislosti sa ním vyhradzuje používanie uvedených pojmov na použité výrobky a špecifikujú sa ním podmienky, za ktorých sa môžu používať, pokiaľ ide o vykonávanie skúšok, prípadne o požiadavku jedného alebo viacerých technických zásahov na zabezpečenie bezpečnosti a funkčnosti výrobku. Tento zásah alebo tieto zásahy vykonané na výrobku predstavujú jeho základnú charakteristiku. Okrem toho, aby sa zabránilo zavádzaniu spotrebiteľov, pokiaľ ide o vlastnosti repasovaného výrobku, týmto nariadením sa zakazuje akýkoľvek odkaz na nový výrobok a používanie výrazu „repasovaný vo Francúzsku“ sa vyhradzuje na činnosti repasovania, ktoré sa vykonávajú výlučne na vnútroštátnom území. Tieto pravidlá sa vzťahujú aj na náhradné diely.*

***Odkazy:*** *Toto nariadenie je dostupné na stránke Légifrance (*[***http://www.legifrance.gouv.fr***](http://www.legifrance.gouv.fr/)*).*

**Predseda vlády,**

na základe správy ministra hospodárstva, financií a obnovy,

so zreteľom na nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov),

so zreteľom na smernicu Európskeho parlamentu a Rady (EÚ) 2015/1535 z 9. septembra 2015, ktorou sa stanovuje postup pri poskytovaní informácií v oblasti technických predpisov a pravidiel vzťahujúcich sa na služby informačnej spoločnosti (kodifikované znenie), a najmä na oznámenie č. rok/XXX/F,

so zreteľom na obchodný zákonník, najmä jeho článok L. 321-1,

so zreteľom na spotrebiteľský zákonník, najmä jeho článok L. 122-21-1 v znení, ktoré vyplýva z článku 37 zákona č. 2020-105 z 10. februára 2020 o boji proti plytvaniu a o obehovom hospodárstve,

so zreteľom na zmenený zákon č. 78-17 zo 6. januára 1978 o informatike, súboroch a slobodách,

s vyrozumením Štátnej rady (oddelenie financií),

vydáva toto nariadenie:

Článok 1

Kapitola II hlavy II knihy I spotrebiteľského zákonníka sa mení takto:

1. Jediný oddiel sa stáva oddielom 1,

2. Dopĺňa sa o oddiel 2 v tomto znení:

„Oddiel 2

„Používanie pojmov „repasovaný“ a „repasovaný výrobok“

„*Čl. R. 122-4.* – Výrobok alebo náhradný diel môže byť označený ako „repasovaný výrobok“ alebo môže byť doplnený výrazom „repasovaný“ za predpokladu, že sú splnené všetky tieto podmienky:

„1. musí ísť o použitý výrobok alebo náhradný diel v zmysle článku L. 321-1 obchodného zákonníka, ktorý bol podrobený testom týkajúcim sa všetkých jeho funkcií s cieľom zistiť, či spĺňa zákonné bezpečnostné požiadavky a či zodpovedá použitiu, ktoré môže spotrebiteľ oprávnene očakávať, ako aj jednému alebo viacerým zásahom na obnovenie jeho funkcií, ak je to potrebné,

„2. zásah alebo zásahy uvedené v predchádzajúcom pododseku zahŕňajú vždy, keď je to potrebné, vymazanie všetkých osobných údajov zaznamenaných alebo uchovávaných v súvislosti s predchádzajúcim použitím alebo predchádzajúcim používateľom v súlade s ustanoveniami nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe týchto údajov a zákona č. 78 - 17 zo 6. januára 1978 o informatike, súboroch a slobodách, najmä pokiaľ ide o právo na obnovu a prenosnosť osobných údajov,

Je na obchodníkovi, ktorý navrhuje predaj výrobku alebo náhradného dielu označeného ako „repasovaný výrobok“ alebo doplneného pojmom „repasovaný“, aby dokázal, že operácie ustanovené v predchádzajúcich pododsekoch boli vykonané.

„*Čl. R. 122-5.* – Zásah alebo zásahy vykonané na výrobku alebo náhradnom diele, ktoré odôvodňujú použitie výrazov „repasovaný výrobok“ alebo „repasovaný“ alebo „repasovaný vo Francúzsku“, predstavujú jeho základnú charakteristiku.

*„Čl. R. 122-6.* – Pojmy „nový stav“, „ako nový“, „nový“, prípadne akýkoľvek ekvivalentný výraz sa nesmú používať v prípade výrobku alebo náhradného dielu označeného ako „repasovaný výrobok“ alebo doplneného pojmom „repasovaný“.

*„Čl. R. 122-7.* – Použitie pojmu „repasovaný vo Francúzsku“ je vyhradené pre operácie uvedené v článku R. 122-4, ktoré sa vykonávajú výlučne na vnútroštátnom území.

**Článok 2**

Toto nariadenie nadobudne účinnosť 1. apríla 2021.

**Článok 3**

Vykonaním tohto nariadenia, ktoré bude uverejnené v Úradnom vestníku Francúzskej republiky, sú poverení ministerka pre ekologickú transformáciu a minister hospodárstva, financií a obnovy, každý v rozsahu svojich právomocí.

Dňa:

Za premiéra,

Ministerka pre ekologickú transformáciu

Barbara POMPILI

Minister hospodárstva, financií a obnovy,

Bruno LE MAIRE